આ રીતે અક્ષર અને પુરુષોત્તમ એવા બે દિવ્ય તત્ત્વોનાં સ્વરૂપનું તથા તેમના દિવ્ય ગુણોનું સુંદર છણાવટ સાથે નિરૂપણ અંગિરા મુનિએ આ ઉપનિષદમાં સમજાવ્યું. આ જ બ્રહ્મવિદ્યા છે. આ જ પરા વિદ્યા છે. આ જ અધ્યાત્મવિદ્યા છે. અને આ જ અક્ષરપુરુષોત્તમ સિદ્ધાંત છે. તેથી જ તો ‘येनाऽक्षरं पुरुषं वेद सत्यं प्रोवाच तां तत्त्वतो ब्रह्मविद्याम्’ (મુંડક ઉપનિષદ - ૧/૨/૧૩) એ મંત્રનાદમાં તો જાણે આ અક્ષરપુરુષોત્તમ સિદ્ધાંત પડઘાઈ રહ્યો છે. અથવા તો આ મંત્ર ખરેખર અક્ષરપુરુષોત્તમ સિદ્ધાંતનો પર્યાય બનીને ગુંજતો રહ્યો છે એવું લાગ્યા વિના રહેતું નથી.